*****

ΚΑΝΟΝΙΣΜΟΣ (ΕΟΚ) αριθ. 360/86 ΤΟΥ ΣΥΜΒΟΥΛΙΟΥ

της 17ης Φεβρουαρίου 1986

περί διατάξεων εφαρμογής από την Ισπανία και την Πορτογαλία ποσοτικών περιορισμών στον τομέα των προϊόντων αλιείας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως τα άρθρα 176 και 363,

την πρόταση της Επιτροπής,

Εκτιμώντας:

ότι η πράξη προσχώρησης προβλέπει τη διατήρηση από την Ισπανία και την Πορτογαλία, για μια καθορισμένη περίοδο, ποσοτικών περιορισμών κατά την εισαγωγή ορισμένων προϊόντων αλιείας προέλευσης τρίτων χωρών·

ότι, στο πλαίσιο των γενικών κοινοτικών ρυθμίσεων, πρέπει να καθοριστεί μέσα σε ποια όρια και σύμφωνα με ποιο τρόπο μπορούν να διατηρηθούν αυτοί οι ποσοτικοί περιορισμοί στην Ισπανία και την Πορτογαλία·

ότι, για την εφαρμογή των εν λόγω ποσοτικών περιορισμών, πρέπει να ορίζεται για κάθε συγκεκριμένο προϊόν μια ετήσια ποσόστωση εισαγωγής· ότι, λόγω της μη κανονικής ροής των εισαγωγών ενός ορισμένου προϊόντος κατά τη διάρκεια του έτους, ενδείκνυται να κατανεμηθεί η οριζόμενη ετήσια ποσόστωση για τις εισαγωγές αυτές σε τριμηνιαία τμήματα, που θα μπορούν, ενδεχομένως, να αναθεωρούνται·

ότι η χορήγηση πιστοποιητικού συνοδευόμενου από καθεστώς ασφάλειας, από κάθε ένα από τα νέα κράτη μέλη, πριν από κάθε πράξη εισαγωγής στο έδαφός του, διευκολύνει την επίβλεψη των σχετικών εισαγωγών· ότι είναι σκόπιμο να δοθεί η δυνατότητα στα κράτη αυτά να καθορίσουν τον ιδιαίτερο τρόπο για την έκδοση των εν λόγω πιστοποιητικών, προκειμένου να ληφθεί υπόψη η εμπειρία τους στη διαχείριση του καθεστώτος των πιστοποιητικών εισαγωγής για τα προϊόντα αλιείας·

ότι, για την ορθολογική διαχείριση των εισαγόμενων ποσοτήτων κατά τη διάρκεια κάθε τριμήνου, πρέπει να προβλεφθούν τα μέτρα που θα ληφθούν στην περίπτωση που το ύψος των εισαγόμενων ποσοτήτων ή των ποσοτήτων που αναφέρονται στην αίτηση για πιστοποιητικό δεν αντιστοιχεί στο τμήμα της ποσόστωσης που έχει καθοριστεί για το εν λόγω τρίμηνο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει τον τρόπο εφαρμογής των ποσοτικών περιορισμών που προβλέπονται στα άρθρα 176 και 363 της πράξης προσχώρησης.

Άρθρο 2

1. Για την εφαρμογή των ποσοτικών περιορισμών που αναφέρονται στο άρθρο 1, καθορίζονται ετήσιες ποσοστώσεις εισαγωγής πριν από την έναρξη κάθε περιόδου εμπορίας, σύμφωνα με τη διαδικασία που προβλέπει το άρθρο 33 του κανονισμού (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 3655/84 (2). Οι προαναφερόμενες ποσοστώσεις, κατά τον καθορισμό τους, κατανέμονται σε τέσσερα τριμηνιαία τμήματα.

2. Οι ποσοστώσεις καθορίζονται για κάθε ένα από τα νέα κράτη μέλη και για κάθε συγκεκριμένο προϊόν, με βάση:

- το μέσο όρο των εισαγωγών του συγκεκριμένου προϊόντος στην Ισπανία και την Πορτογαλία κατά τη διάρκεια των τριών τελευταίων ετών για τα οποία διατίθενται στατιστικά στοιχεία,

- τη γενική κατάσταση της αγοράς για το εν λόγω προϊόν,

- το προοδευτικό άνοιγμα αυτών των αγορών, λόγω ιδίως των διαπραγματεύσεων με τις τρίτες χώρες.

3. Ο όγκος των ποσοστώσεων, καθώς και η τριμηνιαία κατανομή τους μπορούν να αναθεωρούνται κατά τη διάρκεια του έτους, σύμφωνα με τη διαδικασία που προβλέπει η παράγραφος 1.

Άρθρο 3

1. Όλες οι εισαγωγές στην Ισπανία και την Πορτογαλία των προϊόντων που αναφέρονται στην παράγραφο 1 των άρθρων 176 και 363 της πράξης προσχώρησης πρέπει να πραγματοποιούνται βάσει πιστοποιητικού εισαγωγής που εκδίδεται εκ των προτέρων από τον αρμόδιο οργανισμό του κράτους μέλους εισαγωγής, για κάθε ένα από τα τρίμηνα που αναφέρει το άρθρο 2 παράγραφος 1. Εκδίδεται ένα μόνο πιστοποιητικό για κάθε πράξη.

Το πιστοποιητικό εκδίδεται μετά από αίτηση του εισαγωγέα, μέσα σε πέντε εργάσιμες ημέρες από την υποβολή της αίτησης.

Το πιστοποιητικό δεν είναι μεταβιβάσιμο.

2. Η έκδοση του πιστοποιητικού εισαγωγής υπόκειται στη σύσταση ασφάλειας που εξασφαλίζει την ανάληψη υποχρέωσης εισαγωγής κατά τη διάρκεια ισχύος του πιστοποιητικού και η οποία καταπίπτει ολικά ή μερικά εάν, κατά την προσθεσμία αυτή, δεν διενεργηθεί η πράξη ή διενεργηθεί μόνο μερικά. Ο τρόπος εφαρμογής της παρούσας παραγράφου ορίζεται σύμφωνα με τη διαδικασία που προβλέπει το άρθρο 2 παράγραφος 1.

3. Το πιστοποιητικό εισαγωγής ισχύει μόνο για τα προϊόντα για τα οποία χορηγήθηκε και παρέχει το δικαίωμα εισαγωγής, κατά τη διάρκεια ισχύος και βάσει του πιστοποιητικού αυτού, της καθαρής ποσότητας προσδιοριζόμενου προϊόντος, προέλευσης της χώρας ή της ομάδας των χωρών που αναφέρονται στο πιστοποιητικό, σύμφωνα με την παράγραφο 5.

4. Το πιστοποιητικό εισαγωγής ισχύει επί εξήντα ημέρες από την ημερομηνία έκδοσής του.

5. Το κράτος μέλος εισαγωγής καθορίζει τον ιδιαίτερο τρόπο της χορήγησης των πιστοποιητικών εισαγωγής και προσδιορίζει ιδιαίτερα την ανώτατη ποσότητα που μπορεί να αποτελέσει αντικείμενο κάθε πιστοποιητικού· η ποσότητα αυτή δεν μπορεί σε καμία περίπτωση να υπερβεί το 5 % του όγκου των ποσοστώσεων, για τις ποσοστώσεις των οποίων ο όγκος υπερβαίνει τους 10 τόνους ανά τρίμηνο.

Πάντως, η αίτηση για την έκδοση πιστοποιητικού που προβλέπεται στην παράγραφο 1, πρέπει να περιλαμβάνει τουλάχιστον τα ακόλουθα στοιχεία, τα οποία πρέπει να αναφέρονται στο πιστοποιητικό:

α) το όνομα και τη διεύθυνση του εισαγωγέα·

β) την ακριβή περιγραφή του προϊόντος, και ιδιαίτερα:

- τη συνήθη εμπορική ονομασία,

- την περιγραφή σύμφωνα με την ονοματολογία του κοινού δασμολογίου,

- τη χώρα καταγωγής·

γ) την ποσότητα του προϊόντος σε τόνους·

δ) την αξία του προϊόντος, σε τιμή cif·

ε) την πιθανή ημερομηνία και τόπο της εισαγωγής.

6. Τα ενδιαφερόμενα κράτη μέλη γνωστοποιούν στην Επιτροπή τον τρόπο που σκοπεύουν να καθορίσουν δυνάμει της παραγράφου 5. Ελλείψει παρατηρήσεων της Επιτροπής μέσα σε ένα μήνα, ο προτεινόμενος τρόπος λογίζεται ότι έγινε δεκτός.

Άρθρο 4

1. Στην περίπτωση που, για ένα συγκεκριμένο προϊόν, οι εισαγωγές που πράγματι πραγματοποιήθηκαν, κατά τη διάρκεια ενός τριμήνου, δεν καλύπτουν το τμήμα που προβλέπεται για το τρίμηνο αυτό, οι μη χρησιμοποιηθείσες ποσότητες μεταφέρονται στο επόμενο τρίμηνο του ιδίου έτους.

2. Στην περίπτωση που, για ένα συγκεκριμένο προϊόν, οι αιτήσεις έκδοσης πιστοποιητικού, για ένα τρίμηνο, υπερβαίνουν το τμήμα που προβλέπεται για το τρίμηνο αυτό, τα ενδιαφερόμενα κράτη μέλη οφείλουν να αναστείλουν την έκδοση των πιστοποιητικών εισαγωγής για όλες τις ποσότητες που υπερβαίνουν το καθορισμένο για το εν λόγω τρίμηνο τμήμα. Πάντως, οι αιτήσεις για πιστοποιητικό που απορρίφθηκαν, μπορούν να προκαλέσουν την έκδοση πιστοποιητικών για το επόμενο τρίμηνο του αυτού έτους.

Άρθρο 5

1. Όταν το προϊόν τίθεται σε ελεύθερη κυκλοφορία, το πιστοποιητικό εισαγωγής θεωρείται από την αρμόδια τελωνειακή υπηρεσία, η οποία αναφέρει ή πιστοποιεί επί του εν λόγω πιστοποιητικού την καθαρή ποσότητα που πράγματι εισήχθη δυνάμει του πιστοποιητικού.

2. Για τους σκοπούς του ελέγχου των εισαγόμενων ποσοτήτων, ο εισαγωγέας αποστέλλει, χωρίς καθυστέρηση, στον αρμόδιο οργανισμό που έχει εκδώσει το πιστοποιητικό, αντίγραφο του πιστοποιητικού που αναφέρεται στην παράγραφο 1.

3. Το κράτος μέλος εισαγωγής γνωστοποιεί στην Επιτροπή, μέσα στις δέκα πρώτες ημέρες μετά το τέλος κάθε τριμήνου, ανά προϊόν και χώρα προέλευσης:

- τη συνολική ποσότητα και αξία των προϊόντων για τα οποία ζητήθηκε πιστοποιητικό εισαγωγής κατά τη διάρκεια του τριμήνου,

- την ποσότητα και την αξία των προϊόντων που πράγματι εισήχθησαν κατά το προηγούμενο τρίμηνο.

Άρθρο 6

Ο παρών κανονισμός εφαρμόζεται σε όλες τις εισαγωγές που πραγματοποιούνται στην Ισπανία και την Πορτογαλία, και προέρχονται AEk C 'n τρίτες χώρες, με την επιφύλαξη των πρωτοκόλλων που θα συναφθούν με προτιμησιακές τρίτες χώρες σύμφωνα με την παράγραφο 1 των άρθρων 179 και 366 της πράξης προσχώρησης ή, ελλείψει αυτών, τα αυτόνομα μεταβατικά μέτρα που αναφέρουν τα άρθρα 180 και 367 της εν λόγω πράξης.

Άρθρο 7

Εφόσον οι ποσοτικοί περιορισμοί δεν εφαρμοστούν καθ' όλη τη διάρκεια ενός ημερολογιακού έτους, θεσπίζονται ειδικές διατάξεις για την ενδεχόμενη μείωση της αρχικής ποσόστωσης, σύμφωνα με διαδικασία που είναι ίδια με εκείνη που προβλέπει το άρθρο 2 παράγραφος 1.

Άρθρο 8

Ο παρών κανονισμός αρχίζει να ισχύει την 1η Μαρτίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 17 Φεβρουαρίου 1986.

Για το Συμβούλιο

Ο Πρόεδρος

H. van den BROEK

(1) ΕΕ αριθ. L 379 της 31. 12. 1981, σ. 1.

(2) ΕΕ αριθ. L 340 της 28. 12. 1984, σ. 1.